Vo finálovom stretnutí ligy Boxing One nastúpili pästiari KO BC Galanta proti DVSC Debrecén. V tíme KO BC nechýbali už tradičné posily z nitrianskeho BC Stavbár - Dávid Zold, Tomáš Vaňo a Sandro Dirnfeld, ktorých doplnil ešte vranovský Tomáš Hrabovecký a trojica litovských reprezentantov - účastníkov OH. Takéto silné zoskupenie boxerov svedčí o výbornej manažérskej práci vedenia KO BC, ktoré v tejto finančne náročnej súťaži (štartovalo v nej 8 družstiev z 5 krajín - Maďarsko, Rumusko, Kosovo, Poľsko a Slovensko) dokázalo poskladať tím, ktorý vo finále deklasoval obhajcu z Debrecéna hladko 11:3. KO BC Galanta sa tak stal po BC Stavbár Nitra druhým slovenským tímom, ktorý vyhral túto súťaž. Nitrania Vaňo a Dirnfeld počas celej súťaže nenašli premožiteľa, čo je výbornou vizitkou ich reprezentačnej formy.
Na medzinárodnom turnaji kadetov "Olympijské nádeje", ktorý sa konal minulý víkend v Galante, sa Slovensko v konkurencii Maďarska a Českej republike umiestnilo na prvom mieste. Zverenci reprezentačného trénera Pavla Hlavačku získali šesť zlatých medailí z 13 váhových kategórií, päť prvenstiev vybojovalo Maďarsko a dve Česká republika. Medzi zlatými nechýbali ani boxeri Stavbára Juraj Babiak (triumfoval vo váhe do 63 kg) a Róbert Rácz (66 kg).
Na najsilnejšom medzinárodnom juniorskom turnaji D. Pozniakas v Litve (účasť 17 štátov) nechýbali ani slovenskí reprezentanti spod Zobora - Roman Formánek (52 kg), Michal Zátorský (56 kg), Patrik Rajcsányi (64 kg) a Tomáš Zold (69 kg). Najviac sa darilo Zátorskému, ktorý v prvom zápase zdolal Bielorusa Alijeva 2:0, v semifinále majstra sveta kadetov Nemca Krechloka 3:1, no vo finále nestačil na domáceho Stanionisa, bronzového z posledných ME (0:4). Strieborná medaila na tomto podujatí je veľkým úspechom. Ostatným slovenským reprezentantom sa nepodarilo prejsť cez prvé kolo, hoci Formánek a Rajcsányi, ktorí prehrali proti domácim Litovcom zhodne o 1 bod, rozhodne neboli v ringu horšími boxermi.